Diari Oficial de la Generalitat Valenciana


Sumari del DOGV 3410, del 12-01-1999 (1999/90)

ORDRE de 7 de gener de 1999, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes als productors de determinats cultius herbacis en la campanya de comercialització 1999/2000, de les declaracions de superfícies de cultius tèxtils i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1999.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3410

Data del DOGV
:   12-01-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/90


Data del document
:   07-01-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda a l'agricultura
    * carn ovina
    * carn bovina
    * producció vegetal
    * planta farratgera
    * suport econòmic
    * comercialització
    * vaca lletera
    * planta tèxtil
    * ramat
    * planta industrial
    * lleguminosa
    * carn caprina
    * superfície d'explotació
    * cereal
    * ajuda pública

ORDRE de 7 de gener de 1999, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes als productors de determinats cultius herbacis en la campanya de comercialització 1999/2000, de les declaracions de superfícies de cultius tèxtils i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1999. [1999/M90]
  
El Reial Decret 2.721/1998, de 18 de desembre, sobre determinades ajudes comunitàries en el sector agrari, té com a finalitat determinar el marc bàsic on cal enquadrar les actuacions de les administracions públiques competents en la tramitació, la resolució, el pagament i el control d'aquestes ajudes a Espanya. Amb aquest decret s'estableix la normativa bàsica aplicable als règims d'ajuda comunitaris següents:
  
En el Reglament (CEE) 1.765/92, del Consell, de 30 de juny, pel qual s'estableix un règim de suport als productors de determinats cultius herbacis, es va establir un sistema de pagaments compensatoris en benefici dels productors de determinats cultius herbacis. D'acord amb l'article 2 del reglament esmentat, el pagament compensatori serà concedit per una superfície que estiga sembrada de cultius herbacis o que haja estat retirada del cultiu i que no sobrepasse una superfície bàsica regional.
  
En el Reglament (CEE) 3.072/95, del Consell, de 22 de desembre, pel qual s'estableix l'organització comuna del mercat de l'arròs, es disposa la concessió d'un pagament compensatori als productors d'arròs comunitaris.
  
El Reglament (CEE) 805/68, del Consell, de 27 de juny, pel qual s'estableix l'organització comuna de mercats en el sector de la carn de boví, i el Reglament (CEE) 2.467/98, del Consell, de 3 de novembre, pel qual s'estableix l'organització comuna de mercats en el sector de les carns d'oví i cabrum, regulen un règim de primes o ajudes directes a les rendes dels productors.
  
Finalment, el control d'aquestes ajudes per les autoritats competents, com també les penalitzacions que s'apliquen en cas d'incompliment, es regeixen pel Reglament (CEE) 3.508/92, del Consell, de 27 de novembre, pel qual s'estableix un sistema integrat de control i gestió de determinats règims d'ajudes comunitaris, i pel Reglament (CEE) 3.887/92, de la Comissió, de 23 de desembre, pel qual s'estableixen les normes d'aplicació del sistema integrat de gestió i control.
  
D'altra banda, en el Reglament (CE) 1.577/96, del Consell, de 30 de juliol, pel qual s'estableix una mesura específica en favor de determinades lleguminoses de gra, es preveu una ajuda per hectàrea per a les sembres de llentilles, cigrons, veces i erbs, amb una superfície màxima garantida de 400.000 ha per al conjunt de la Comunitat Europea. Així mateix, s'estableix que s'aplicarà el sistema integrat de gestió i control a aquesta mesura. Les disposicions d'aplicació d'aquest reglament s'estableixen en el Reglament (CE) 1.644/96, de la Comissió, de 30 de juliol.
  
Sense perjudici de l'aplicació directa i immediata dels reglaments comunitaris esmentats, com també de la normativa bàsica estatal, és convenient concretar, puntualitzar i remarcar determinats aspectes d'aquesta última, a fi de facilitar als agricultors i ramaders de la Comunitat Valenciana l'accés a les ajudes.
  
Per això, a proposta de la Direcció General de Desenvolupament Rural i Producció Agrària, i en ús de les atribucions conferides per l'article 35 de la Llei de Govern Valencià, ordene:
  
CAPÍTOL I
  
Disposicions generals
  
Article 1. Sol·licitud de les ajudes
  
1. Els titulars d'explotacions agràries i/o ramaderes, ubicades totalment o en la major part, al territori de la Comunitat Valenciana, hauran de presentar sol·licitud d'ajuda sempre que desitgen obtenir:
  
a) Els pagaments compensatoris a determinats cultius herbacis, establits en el Reglament (CEE) 1.765/92.
  
b) Els pagaments compensatoris als productors d'arròs previstos en el Reglament (CE) 3.072/95.
  
c) Les ajudes per superfície previstes en el Reglament (CE) 1.577/96, del Consell, de 30 de juliol, pel qual s'estableix una mesura específica a favor de determinades lleguminoses de gra.
  
d) Les ajudes per superfície previstes en el Reglament (CE) 1.308/70, del Consell, de 29 de juny, pel qual s'estableix l'organització comuna de mercats en el sector del lli i del cànem.
  
e) El preu mínim del cotó, segons s'estableix en el Reglament (CE) 1.554/95, del Consell, de 29 de juny, pel qual s'estableixen les normes generals del règim d'ajuda al cotó.
  
f) L'ajuda al cultiu del llúpol establida en el Reglament (CEE) 1.696/71, del Consell, de 26 de juliol, en el qual s'estableix l'organització comuna de mercats en el sector del llúpol.
  
g) Així mateix, l'hauran de presentar els titulars que necessiten justificar la superfície farratgera a l'efecte del càlcul del factor de densitat ramadera establit en l'article 4 octies del Reglament 805/68.
  
h) Prima especial als productors de bovins mascles, establida en l'article 4 ter del Reglament (CEE) 805/68.
  
i) Primes dels productors que mantinguen vaques nodrisses, establides en l'article 4 quinquies del Reglament (CEE) 805/68.
  
j) Prima complementària d'extensificació, establida en l'article 4 novies del Reglament (CEE) 805/68.
  
k) Prima dels productors d'oví i cabrum, establida en el Reglament (CEE) 2.467/98.
  
l) Ajuda a la cria de l'oví i el cabrum a determinades zones desafavorides de la Comunitat Europea, establida en el Reglament (CEE) 1.323/90, del Consell, de 14 de maig, pel qual s'estableix una ajuda específica a la cria d'ovins i cabrums a determinades zones desafavorides de la Comunitat.
  
2. A l'efecte d'aquestes ajudes, s'entén per titular d'explotació el productor agrícola i/o ramader amb personalitat jurídica, o l'agrupació de persones físiques o jurídiques amb independència del règim jurídic de l'agrupació i els seus membres l'explotació de la qual es trobe al territori de l'estat espanyol.
  
Així mateix, es tindrà en compte la resta de definicions detallades en l'annex 1 del Reial Decret 2.721/1998.
  
Article 2. Presentació de les sol·licituds
  
1. Els interessats hauran de presentar una sol·licitud independent per a les ajudes per superfícies i una altra per a les primes ramaderes. Les sol·licituds es realitzaran en els formularis o impresos habilitats per la Conselleria d'Agricultura, Pesca i Alimentació.
  
2. Caldrà emplenar tots els apartats de les sol·licituds, les quals aniran signades pel titular de l'explotació o la persona degudament autoritzada per ell amb aquesta finalitat. En tot cas, quan el sol·licitador actue a través de representant, aquest haurà d'acreditar fefaentment aquesta condició, i fer constar en la sol·licitud les seues dades personals.
  
3. A la sol·licitud s'adjuntarà, sense perjudici de la documentació específica per a cada ajuda, els documents següents:
  
- Fotocòpia del document nacional d'identitat.
  
- Fotocòpia del codi d'identificació fiscal, número d'identificació fiscal o etiqueta d'identificació fiscal.
  
- Acreditació de la titularitat, per part del beneficiari, de les dades bancàries per al pagament de l'ajuda, mitjançant document normalitzat de manteniment de tercers.
  
4. Les sol·licituds es presentaran a les oficines de la Conselleria d'Agricultura, Pesca i Alimentació i en els altres llocs i formes a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que l'explotació o, si escau, la major part de la superfície de les parcel·les agrícoles relacionades en la sol·licitud d'ajuda «superfícies» es trobe ubicada a la Comunitat Valenciana.
  
5. Les sol·licituds d'ajudes ramaderes s'adreçaran a la comunitat autònoma davant la qual es presente la sol·licitud d'ajudes per superfície. Els productors que no hagen de presentar una declaració de superfícies pel fet de trobar-se en alguna de les situacions següents:
  
a) Productors que només sol·liciten la prima per oví i cabrum.
  
b) Productors de boví, quan el nombre d'animals de la seua explotació que s'haja de prendre en consideració per a la determinació del factor de densitat ramadera de la seua explotació no supere les 15 UBM i que, a més a més, no desitgen beneficiar-se de l'import complementari per extensificació.
  
Presentaran la sol·licitud a la comunitat autònoma on radique la seua explotació o, si escau, la major part d'aquesta
  
Article 3. Terminis de presentació
  
1. El termini de presentació de les sol·licituds d'ajudes «superfícies» i de primes als productors d'oví, cabrum i vaques nodrisses serà el comprés entre el dia 1 de gener i el 12 de març de 1999.
  
2. Les sol·licituds de prima als productors de bovins mascles es presentaran entre l'1 de gener i el 15 de desembre de 1999.
  
3. No obstant el que es disposa en els apartats anteriors, s'hi admetran sol·licituds d'ajuda fins als 25 dies naturals següents a l'acabament del termini establit, encara que l'import se'n reduirà en un 1% per cada dia hàbil de retard, llevat de força major. Les sol·licituds presentades amb posterioritat es consideraran com a no presentades.
  
4. Els titulars d'explotacions agràries que hagen presentat sol·licituds d'ajuda «superfícies» podran modificar-les sense cap penalització fins al 15 de maig del mateix any de presentació de les sol·licituds, en els casos previstos en l'article del Reglament (CEE) 3.887/92.
  
CAPÍTOL II
  
Ajudes per superfície
  
Article 4. Contingut de les sol·licituds d'ajuda «superfícies»
  
1. Les sol·licituds d'ajuda s'emplenaran en els formularis establits, i caldra expressar-hi:
  
- Declaració que, en raó de les superfícies per les quals sol·licita els pagaments compensatoris, posseeix les condicions de productor del sistema general o de petit productor, cas aquest últim en què optarà pel sistema simplificat, sense retirada de terres, o pel sistema general, amb obligació de retirada de terres.
  
- Declaració expressa d'allò que sol·licita: pagaments compensatoris per als cultius herbacis i, si escau, per a les superfícies retirades de la producció, suplement de pagament per al blat dur a zones tradicionals o ajuda específica, pagaments compensatoris per als productors d'arròs, ajuda per a les lleguminoses de gra, consideració de les superfícies farratgeres declarades per al càlcul del factor de densitat ramadera, i/o consideració de les superfícies de cotó, lli tèxtil, cànem i llúpol a l'efecte de la declaració preceptiva.
  
- La sol·licitud contindrà una relació de la totalitat de parcel·les agrícoles i de les parcel·les de pastures i prats de l'explotació, i s'hi indicarà per a cadascuna d'elles:
  
- Les referències identificatives, que seran les alfanumèriques corresponents a la parcel·la o les parcel·les cadastrals que, en tot o en part, constitueixen la parcel·la agrícola corresponent.
  
- En els casos de termes municipals o part d'aquests que hagen estat sotmesos a un procés de transformació del territori o redistribució de la propietat, per als quals encara no es dispose de nou cadastre, s'autoritza la utilització de les referències identificatives alfanumèriques contingudes en els plànols en què es reflectisca la nova situació de la propietat.
  
- Quan es tracte de superfícies farratgeres de titularitat pública o aprofitament de pastures utilitzades en comú per més d'un productor, s'anotaran únicament les referències relatives a la ubicació d'aquestes parcel·les (província i municipi) amb indicació expressa del tipus d'utilització. Les autoritats locals o provincials competents expediran un certificat de les superfícies objecte de l'adjudicació de pastures amb la indicació de les referències cadastrals.
  
- La superfície neta de la parcel·la agrícola en hectàrees amb dos decimals.
  
- Sistema d'explotació: secà o regadiu, segons s'escaiga.
  
- L'espècie cultivada, amb menció de la varietat o les varietats sembrades quan es tracte de blat, colza, arròs, cànem, llúpol, cotó i lli tèxtil i, si escau, que la parcel·la agrícola en qüestió ha de ser computada com a superfície farratgera, sense percebre els pagaments compensatoris o les ajudes per superfícies per als cultius sembrats en les parcel·les.
  
- El tipus de guaret o de retirada del cultiu, amb distinció entre guaret tradicional, retirada obligatòria (amb especificació de si es tracta de retirada fixa o lliure) i retirada voluntària. S'especificarà en tots els tipus de retirada si es mantindrà la terra despullada o amb una coberta vegetal.
  
- A les parcel·les declarades com a retirades en les quals es cultive algun producte amb destinació no alimentària, s'indicarà, a més, l'espècie cultivada, amb indicació del rendiment previst per cada espècie i varietat per als cultius anuals i els cultius plurianuals, la durada del cicle del cultiu i la periodicitat previsible de collita.
  
- El guaret mediambiental amb indicació de la superfície a computar per al compliment dels índexs comarcals de guaret per a les terres de cultius herbacis de secà per a la campanya 1999/2000.
  
- La repoblació forestal amb indicació de la superfície a computar per al compliment de l'obligació de la retirada del cultiu prevista en el Reglament CEE 1.765/92.
  
- La superfície utilitzada per a la producció de farratges destinats a la deshidratació a què s'al·ludeix en el Reglament (CEE) 603/95, del Consell, pel qual s'estableix l'organització comuna de mercats en el sector dels farratges dessecats.
  
- Les superfícies o parcel·les agrícoles declarades a l'efecte del càlcul del factor de densitat ramadera dedicades a l'alimentació del bestiar.
  
- Totes les parcel·les agrícoles declarades i identificades cadastralment seran contrastades amb la base de dades facilitada per les gerències de cadastre de rústica.
  
2. Els titulars d'explotacions agràries hauran de presentar juntament amb la sol·licitud d'ajuda «superfícies» la documentació següent:
  
a) Croquis delimitats que permeten situar i localitzar les parcel·les agrícoles per a les quals se sol·liciten els pagaments compensatoris o per a les quals es declaren com a superfícies farratgeres, quan aquestes parcel·les no coincidisquen amb una o diverses parcel·les cadastrals íntegrament, en cas que les parcel·les cadastrals ocupades parcialment tinguen una superfície superior a 10 hectàrees. En el cas de les parcel·les agrícoles declarades com de retirada obligatòria (fixa o lliure), caldrà presentar el croquis corresponent sempre que la superfície neta utilitzada de la parcel·la agrícola no es corresponga amb una o diverses parcel·les cadastrals íntegrament.
  
b) En el cas de superfícies utilitzades en comú, el certificat d'adjudicació expedit per les autoritats locals o provincials competents, en el qual s'exprexsa el nombre d'hectàrees assignades i el període d'utilització per a la campanya en qüestió. En aquest cas, no caldrà la presentació de croquis delimitat.
  
c) Justificació mitjançant un informe agronòmic dŽun tècnic competent, de les pràctiques agrícoles que donen suport a la sol·licitud en cas que la relació de guaret blanc respecte de la superfície de secà per a les quals se sol·liciten pagaments compensatoris (pels cereals, oleaginoses, proteaginoses, lli no tèxtil i terres retirades del cultiu) siga menor, en més de 10 punts, a l'índex comarcal corresponent.
  
d) Còpia del contracte de compravenda de primeres matèries per als cultius inclosos en l'annex I del Reglament (CE) 1.586/97.
  
e) Compromís de destinació no alimentària per als cultius inclosos en l'annex II del Reglament (CE) 1.586/97.
  
Article 5. Comunicacions de no-sembra
  
1. Les dates límit de sembra per als cultius de dacsa, gira-sol i soia, dacsa dolça, com també per a l'arròs seran les següents:
  
- Dacsa dolça, 15 de juny a tot el territori espanyol
  
- Dacsa, gira-sol i soia, 31 de maig a les províncies d'Alacant i València
  
- Arròs, 30 de juny a tot el territori espanyol.
  
2. Els titulars d'explotacions agràries situades en aquestes zones que, en la data límit indicada, no hagen sembrat totalment la superfície d'aquests cultius prevista en la sol·licitud d'ajuda «superfícies», o, si s'escau, en la sol·licitud de modificació, ho hauran de notificar abans d'aquestes dates a la Conselleria d'Agricultura, Pesca i Alimentació en la forma que s'indica a continuació:
  
Els que no hagen sembrat totalment o parcialment la superfície declarada d'algun dels cultius en qüestió hauran d'emplenar el formulari d'ajuda «superfícies», en la capçalera del qual escriuran, amb lletres majúscules, la frase NOTIFICACIÓ DE NO-SEMBRA, i s'hi indicaran les parcel·les que no hagen estat sembrades, i també el cultiu de què es tracte.
  
Article 6. Superfícies mínimes de les parcel·les susceptibles de rebre els pagaments compensatoris
  
La superfície mínima del conjunt de parcel·les de cada grup de cultius per la qual es pot sol·licitar el pagament compensatori corresponent serà de 0,3 hectàrees.
  
No obstant això, en el cas dels petits productors que opten pel sistema simplificat, el mínim de 0,3 hectàrees serà d'aplicació al conjunt de tots els grups de cultius previstos en el Reglament (CEE) 1.765/92.
  
Article 7. Superfícies amb dret a pagaments compensatoris o ajudes
  
Als efectes dels pagaments compensatoris i de les ajudes per superfície, es tindran en compte les superfícies declarades o les determinades, tenint en compte, segons escaiga, les disposicions referents a:
  
- Els índexs comarcals de guaret per a les terres de secà que es beneficien dels pagaments compensatoris, detallades en l'annex 2 del Reial Decret 2.721/1998.
  
- Les superfícies bàsiques nacionals i les subsuperfícies bàsiques regionals, que s'especifiquen en l'annex 3 del Reial Decret 2.721/1998, o la superfície nacional de referència per a Espanya, pel que fa a les oleaginoses.
  
- La normativa específica del règim de suport als productors de llavors oleaginoses, i de retirada de terres del cultiu.
  
- La utilització de terres retirades de cultiu per a la producció de primeres matèries amb destinació no alimentària.
  
- Els controls administratius i sobre el terreny de les sol·licituds d'ajuda.
  
Article 8. Superfícies excloses del dret al pagament compensatori
  
1. No es podran sol·licitar pagaments compensatoris ni complir les obligacions de la retirada de terres, les superfícies dedicades a pastures permanents, cultius permanents, boscos o usos no agrícoles el 31 de desembre de 1991.
  
2. Queden excloses dels pagaments compensatoris específics als productors de llavors oleaginoses les superfícies situades a les regions de producció de rendiments inferiors o iguals a 2 tones/hectàrea de cereals, establides en el Pla de Regionalització Productiva d'Espanya.
  
No obstant això, i amb caràcter excepcional, es podran concedir aquests pagaments compensatoris a les superfícies situades a les regions indicades quan l'agricultor demostre que ha cultivat oleaginoses en el període de 1989/1991.
  
També en quedaran excloses les superfícies destinades al cultiu de l'arròs.
  
Article 9. Pla de Regionalització i índexs de guaret
  
1. Les zones homogènies de producció, determinades d'acord amb allò que s'estableix en el Pla de Regionalització Productiva, com també els rendiments mitjans dels cereals en secà, de cereals en regadiu, de dacsa en regadiu i d'altres cereals en regadiu, diferenciats per comunitat autònoma, província, comarca agrària i terme municipal, si escau, els quals serviran de base per a l'aplicació del sistema de pagaments compensatoris als productors de determinats cultius herbacis, són els que figuren en l'annex 2 del Reial Decret 2.721/1998.
  
2. Els índexs comarcals de guaret tradicional per a les terres de cultiu de secà que han de respectar-se, amb caràcter general, a les diferents comarques agràries per poder beneficiar-se dels pagaments compensatoris són els que figuren en l'última columna de l'annex 2 (2a part) de l'esmentat Reial Decret 2.721/1998, diferenciats per comunitat autònoma, província, comarca agrària i terme municipal, si escau.
  
Article 10. Pagaments compensatoris de cultius en regadius
  
A l'efecte de la percepció dels pagaments compensatoris, previstos en la reglamentació comunitària, a favor dels productors de determinats cultius herbacis, tindran la consideració de superfície de regadiu les parcel·les agrícoles registrades al cadastre com de regadiu amb anterioritat a l'entrada en vigor del Reial Decret 2.721/1998 o, si no és el cas, les que posseïsquen algun dels requisits següents:
  
a) Figurar inscrites com de regadiu en un registre públic establit per la comunitat autònoma competent.
  
b) Haver rebut pagaments compensatoris com a superfícies de regadiu en la campanya 1998/1999.
  
Les superfícies declarades de regadiu i que no complisquen els requisits del punt anterior no podran validar-se a l'efecte de la sol·licitud.
  
Article 11. Requisits per optar als pagaments compensatoris específics als productors de llavors oleaginoses
  
1. Per poder optar als pagaments compensatoris específics als productors de llavors oleaginoses, caldrà que els agricultors:
  
a) Utilitzen en les sembres llavors certificades, en dosis d'acord amb les pràctiques tradicionals de la zona en què radiquen les parcel·les d'oleaginoses. Les dosis mínimes de sembra seran les que figuren en l'annex 4 del Reial Decret 2.721/1998.
  
b) Acrediten el respecte de la rotació de cultius; per tant, quedaran excloses d'aquests pagaments compensatoris les parcel·les per a les quals es van obtenir pagaments compensatoris per la mateixa oleaginosa en la campanya anterior.
  
c) Es comprometen a efectuar les faenes culturals tradicionals a la zona on radiquen les parcel·les de cultiu i mantener aquest, com a mínim, durant el període previst en l'article 3 del Reglament (CE) 658/96, de la Comissió, de 9 d'abril, referent a determinades condicions de concessió de pagaments compensatoris en el marc del règim de suport als productors de determinats cultius herbacis.
  
2. Els agricultors mantindran a disposició dels òrgans competents els elements que puguen servir per acreditar el respecte de tot allò indicat en les lletres a) i c) de l'apartat anterior, com ara factures, etiquetes de llavors, herbicides, adobs, lloguer de maquinària i qualsevol altre justificant que es relacione amb aquestes obligacions.
  
Article 12. Normativa específica del règim de suport als productors de blat dur
  
1. La superfície màxima garantida nacional de blat dur entre les regions tradicionals de producció es distribueix de la forma que figura en l'annex 1 del Reial Decret 2.033/1998, de 25 de setembre, pel qual s'estableix la normativa específica del règim de suport als productors de blat dur a Espanya.
  
2. Podran acollir-se a l'ajuda específica suplementària per al blat dur les explotacions situades a les comarques agràries definides en el Pla de Regionalització Productiva d'Espanya de l'annex 2 del reial decret esmentat, entre les quals figuren la Muntanya, a la província d'Alacant, i la Vall d'Aiora i Requena-Utiel, a la província de València.
  
3. Queden excloses del suplement del pagament compensatori a les regions que puguen acollir-se a l'ajuda específica les superfícies de regadiu.
  
4. Per poder optar al suplement del pagament complementari i a l'ajuda específica, caldrà que els productors de blat dur:
  
a) Utilitzen en les sembres llavor certificada, amb una dosi mínima de 125 quilograms per hectàrea.
  
b) Respecten la rotació de cultius. A l'efecte d'aquesta obligació, es tindrà en compte com a any base de referència les sembres corresponents a la collita de la campanya 1999/2000.
  
5. Els agricultors mantindran a disposició de la Conselleria d'Agricultura, Pesca i Alimentació tots els elements que puguen servir per acreditar el respecte dels requisits del punt anterior, com ara factures, etiquetes de llavors i qualsevol altre element justificant que es relacione amb aquestes obligacions.
  
Article 13. Retirada de terres per a poder sol·licitar els pagaments compensatoris
  
1. Els productors de conreus herbacis que sol·liciten pagaments compensatoris d'acord amb el règim general, hauran de complir el requisit de la retirada obligatòria de terres, que per a la campanya de comercialització 1999/2000 queda fixat en un 10 % de la superfície total per la qual se sol·liciten pagaments compensatoris. La retirada obligatòria es pot complir mitjançant les modalitats següents:
  
a) Retirada fixa, que implica un compromís de retirada permanent de les parcel·les afectades durant un termini de cinc anys i d'utilització d'aquestes per a la producció de biomassa o per al compliment de les finalitats previstes en el Reglament (CEE) 2.078/92, del Consell, de 30 de juny, sobre mètodes de producció agrària compatibles amb les exigències de protecció del medi ambient i la conservació de l'espai natural. La mencionada obligació d'utilitzar les terres retirades del conreu per a les finalitats anteriorment assenyalades no serà exigible quan el compromís de retirada permanent per cinc anys s'haguera adquirit abans del 20 de desembre de 1995.
  
b) Retirada lliure, que no exigeix cap compromís de rotació respecte de les parcel·les que han de retirar-se de l'explotació.
  
2. Té la consideració de retirada voluntària la que consisteix en un percentatge de terres superior a l'indicat en l'apartat anterior com a obligatori. En aquest cas, el titular de l'explotació pot rebre una compensació idèntica a l'establida per a la retirada obligatòria.
  
3. Quan es tracte de terres de regadiu, sols podrà realitzar-se retirada obligatòria. No obstant això, es podrà incrementar el percentatge en cinc punts percentuals més, per facilitar la gestió adequada de les superfícies de l'explotació.
  
4. Per a les terres de secà, la suma de les terres retirades amb caràcter obligatori i voluntari no poden representar més del 30% de la superfície total del secà de l'explotació per a la qual se sol·liciten pagaments compensatoris. Solament podran superar aquest percentatge en els supòsits següents:
  
a) Quan les superfícies retirades en virtut dels règims previstos en el Reglament (CEE) 2.078/92, o en el Reglament (CEE) 2.080/92, del Consell, de 30 de juny, pel qual s'estableix un règim comunitari d'ajudes a les mesures forestals en l'agricultura, siguen utilitzades pel productor per complir la retirada obligatòria en el marc del Reglament (CEE) 1.765/92.
  
b) En el cas de concentracions parcel·làries i en altres casos especials que suposen un canvi de l'estructura de l'explotació independentment de la voluntat del productor.
  
En els supòsits anteriors, la superfície retirada del conreu no superarà el total de la superfície dedicada als conreus per a la qual s'haja sol·licitat pagaments compensatoris.
  
5. En explotacions que comprenen superfícies situades en regions de producció de secà i de regadiu, la retirada obligatòria de terres per a superfícies situades en regadiu podrà efectuar-se totalment o parcialment en secà. No obstant això, en les explotacions que facen ús d'aquesta possibilitat no podrà aplicar-se l'increment percentual previst en l'apartat 3 d'aquest mateix article. El nombre d'hectàrees que calga retirar en secà haurà d'ajustar-se segons la relació de rendiments entre les regions de què es tracte, En aquest supòsit, no caldrà respectar el límit del 30% establit.
  
6. No serà exigible l'ajust de rendiments regionals quan la superfície que haja de retirar-se en una regió de producció siga com a màxim de dues hectàrees.
  
7. La retirada obligatòria corresponent a una determinada regió de producció pot fer-se en una altra regió de producció de la mateixa explotació amb diferent rendiment sempre que les regions siguen limítrofes. La superfície que s'haja de retirar totalment o parcialment en una altra regió ha d'ajustar-se segons la relació dels rendiments entre les regions de què es tracte. En cap cas no podran retirar-se menys hectàrees que les previstes en l'obligació de retirada per al conjunt de les superfícies de l'explotació per a les quals se sol·liciten pagaments compensatoris en el marc del Reglament (CE) 1.765/92.
  
8. En qualsevol cas, la superfície retirada del conreu no superarà la superfície dedicada als conreus herbacis per als quals s'haja sol·licitat un pagament compensatori.
  
9. En cap cas no podrà traslladar-se l'obligació de retirada de terres de secà a terres de regadiu.
  
10. Les superfícies de retirada han de romandre retirades de la producció durant el període comprés entre el 15 de gener i el 31 d'agost de 1999. En aquestes s'ha de fer el guaret agronòmic amb les pràctiques culturals adequades a cada zona.
  
11. Amb independència del guaret tradicional, en les terres retirades del conreu s'ha de fer el guaret mitjançant els sistemes tradicionals de conreu, de mínim conreu o mantenint una coberta vegetal adequada, tant espontània com conreada, a fi de minimitzar els riscos d'erosió, males herbes, plagues i malaltires, conservar el perfil salí del sòl, la capacitat productiva d'aquest i favorir l'increment de la biodiversitat.
  
12. En cas de mantenir una coberta vegetal, aquesta no podrà ser utilitzada per a la producció de llavors ni aprofitada sota ningun concepte amb fins agrícoles abans del 31 d'agost de 1999 ni podrà donar lloc, abans del 15 de gener del 2000, a una producció vegetal destinada a la comercialització.
  
13. Quan les terres de retirada no complisquen el percentatge establit respecte de les superfícies per les quals se sol·liciten els pagaments compensatoris, s'aplicaran les disposicions recollides en l'article 7 del Reglament (CE) 762/94.
  
Article 14. Utilització de les terres retirades de la producció per a l'obtenció de primeres matèries per a la fabricació de productes no alimentaris
  
1. En les superfícies retirades, els productors poden conrear amb fins distints al consum humà o animal les primeres matèries indicades en els annexos I i II del Reglament (CE) 1.586/97, de la Comissió, de 29 de juliol, pel qual s'estableixen disposicions d'aplicació relatives a la utilització de les terres de retirada de la producció amb vistes a l'obtenció de matèries per a la fabricació en la comunitat de productes que no es destinen principalment al consum humà o animal, sense perdre el dret al pagament compensatori, excepte si es conrea remolatxa sucrera, nyàmera i xicoira. En aquest darrer cas no es percebrà el pagament compensatori corresponent a la retirada.
  
2. En el cas de destinar les parcel·les agrícoles retirades per a produir algunes de les primeres matèries indicades en l'annex I del Reglament (CE) 1.586/97, caldrà formalitzar un únic contracte per primera matèria conreada, amb un receptor o primer transformador i, alhora, identificar en la sol·licitud d'ajuda superfícies les parcel·les en què hagen de conrear-se les primeres matèries objecte dels contractes anteriors, amb indicació de l'espècie, la varietat i el rendiment previst per cada espècie. Caldrà presentar un exemplar d'aquest amb la sol·licitud d'ajudes superfícies.
  
3. En el cas de destinar les parcel·les agrícoles retirades per a produir algunes de les primeres matèries indicades en l'annex II del Reglament (CE) 1.586/97, caldrà presentar juntament amb la sol·licitud un compromís escrit en què s'indique que les primeres matèries en qüestió seran destinadas a alguna de les finalitats establides en l'annex III del reglament esmentat.
  
4. Amb independència del que es disposa en els apartats anteriors, els titulars d'explotacions agràries que, amb posterioritat a la presentació de la sol·licitud d'ajuda superfícies, modifiquen o rescindisquen els contractes previstos en el Reglament (CE) 1.586/97, hauran de presentar, abans del 15 de maig de 1999, una modificació de les sol·licituds a fi de recollir en aquestes les modificacions del contracte.
  
5. A l'efecte de la regulació dels conreus amb destinació no alimentària, es tindran en consideració les definicions que es recullen en l'annex 6 del Reial Decret 2.721/1998.
  
6. Les persones físiques o jurídiques que desitgen actuar per primera vegada com a primer transformador o receptor, hauran de manifestar-ho per escrit i amb anterioritat a la data límit de presentació dels contractes, davant la comunitat autònoma on estiguen establides. Les condicions per a obtenir aquesta autorització es recullen en l'annex 7 del Reial Decret 2.721/1998.
  
Article 15. Ajudes als productors d'arròs
  
1. Els pagaments compensatoris s'abonaran a les superfícies de les parcel·les agrícoles utilitzades i registrades en el cadastre com d'arròs o cereal regadiu amb anterioritat a l'entrada en vigor del Reial Decret 2.721/1998 o, en cas contrari, que hagen percebut aquests pagaments compensatoris en la campanya anterior.
  
2. En qualsevol cas, en aquestes superfícies caldrà haver efectuat els treballs normals requerits per al conreu de l'arròs i aquest haurà d'haver arribat a la floració.
  
3. Les parcel·les afectades per una sol·licitud de pagaments compensatoris als productors d'arròs no poden ser objecte de cap altra sol·licitud d'ajuda per superfície en la mateixa campanya.
  
4. La superfície mínima per la qual poden sol·licitar-se els pagaments compensatoris als productors d'arròs és de 0,3 hectàrees.
  
5. Els agricultors que conreen arròs han de realitzar les declaracions següents:
  
- Abans del 30 de setembre de 1999: declaració de les superfícies conreadas de cada varietat d'arròs i de la corresponent denominació d'aquestes varietats, i declaració d'existències en poder seu a 31 d'agost de 1999, classificades per varietats i tipus d'arròs (redó, mitjà, llarg A i llarg B).
  
- Abans del 31 d'octubre de 1999: declaració sobre producció total i rendiments de les diferents varietats.
  
6. Els industrials arrossers hauran de realitzar una declaració davant la Conselleria d'Agricultura, Pesca i Alimentació, en el cas que l'arròs estiga emmagatzemat en la Comunitat Valenciana, de les existències d'arròs a 31 d'agost de 1999, desglossades per tipus d'arròs i grau de transformació (corfa, sense corfa i elaborat). En la declaració s'expressarà si es tracta d'arròs produït a Espanya, a la Unió Europea o en països tercers. Així mateix, s'informarà sobre si l'arròs de països tercers ha estat importat sota un règim comercial normal o si es troba en règim de tràfic de perfeccionament.
  
CAPÍTOL III
  
Ajudes ramaderes
  
Article 16. Factor de densitat ramadera de l'explotació
  
El factor de densitat ramadera de l'explotació, que limita el nombre màxim d'animals amb dret a prima en el sector de bestiar de boví de carn, s'estableix en dues unitats de bestiar major per hectàrea. La determinació del factor esmentat es realitzarà de la manera descrita en l'article 4 octies del Reglament (CEE) 805/68 i en l'annex 9 del Reial Decret 2.721/1998.
  
Els productors hauran de declarar en la seua sol·licitud d'ajuda superfícies, la superfície farratgera de la seua explotació que haja de ser tinguda en compte per al càlcul d'aquell factor.
  
Es beneficiaran de l'import complementari per extensificació els perceptors de la prima a les vaques nodrisses i de la prima especial sempre que el factor de densitat ramadera de l'explotació siga inferior a:
  
- 1,4 unitats de bestiar major (UBM) per hectàrea, o
  
- 1 unitat de bestiar major (UBM) per hectàrea.
  
Article 17. Reducció del nombre d'animals sol·licitats amb dret a primes per superació d'altres límits
  
El nombre de bovins mascles objecte de sol·licitud de prima especial de carn de boví no podrà superar un límit màxim de 90 animals per tram d'edat i explotació.
  
Si el nombre total d'animals pel qual s'haja presentat una sol·licitud de prima especial als productors de carn de boví per al primer tram d'edat i que responguen a les condicions per a ser primats supera el límit màxim nacional d'animals amb dret a prima que s'estableix en l'article 4 ter del Reglament (CEE) 805/68, el nombre d'animals amb dret a prima per productor es reduirà proporcionalment fins a aquest límit.
  
Conformement amb el que es preveu en l'apartat 6 de l'article 38 del Reglament (CEE) 3.886/1992 i en l'apartat 7 de l'article 12 del Reglament (CEE) 3.567/92, tota sol·licitud de prima a la vaca nodrissa i de prima en benefici dels productors d'oví i cabrum presentada per a un nombre d'animals que supere al de drets individuals assignats al productor, en cada un dels règims, serà reduïda fins al nombre d'animals corresponents a aquests drets. Si la sol·licitud de prima en benefici dels productors d'oví i cabrum correspon a un ramat mixt, aquesta reducció serà proporcional al nombre d'animals de cada espècie que componguen el ramat.
  
Article 18. Períodes de retenció
  
1. Els productors de vaques nodrisses i d'oví i cabrum hauran de mantenir en la seua explotació un nombre d'animals que complisquen les condicions per a la concessió de les ajudes igual, almenys, a aquell pel qual hagen sol·licitat l'ajuda corresponent, durant un període mínim:
  
a) De sis mesos a partir de l'endemà de la presentació de la sol·licitud, en el cas de les vaques nodrisses.
  
b) De 100 dies, comptadors a partir de l'endemà de la finalització del termini per a la presentació de les sol·licituds de prima, pel que fa a ovelles i cabres.
  
Els productors de bovins mascles hauran de mantenir en la seua explotació els animals objecte de sol·licitud de prima, durant un període mínim de dos mesos, comptadors des de l'endemà de la data de presentació de la sol·licitud.
  
2. El productor haurà de comunicar a la comunitat autònoma competent qualsevol variació del nombre d'animals objecte de sol·licitud, fins i tot el trasllat d'aquest.
  
Article 19. Prima especial als productors de carn de boví
  
Els productors de carn de boví que mantinguen bovins mascles en la seua explotació per engreixar-los, de la manera que es defineixen en l'article 21 del Reial Decret 2.721/1998, que sol·liciten la prima especial, hauran de presentar, juntament amb l'imprés de dades generals, la documentació següent:
  
- Formulari específic en què es relacionaran els codis d'identificació individual i l'edat dels animals pels quals sol·licita l'ajuda.
  
- Fotocòpia compulsada dels fulls del llibre de registre de l'explotació que continguen les dades identificatives de l'explotació i d'aquells que corresponguen amb les anotacions dels bovins mascles pels quals se sol·licita la prima.
  
- Els documents d'identificació descrits en l'article 9 del Reial Decret 1.980/1998, de 18 de setembre, de cada un dels animals pels quals sol·licita prima. Aquests documents romandran en poder de l'autoritat competent durant el període de retenció. Quan acabe aquest, a petició de l'interessat, se li tornaran amb constància de la situació de cada animal respecte d'aquesta prima. Amb aquesta finalitat, d'acord amb l'apartat 2 de l'article 7 del R(CEE) 3.886/92, els bovins mascles exclosos de la prima especial per aplicació del factor de densitat o per aplicació del límit màxim nacional, es considerarà que han rebut prima.
  
Solament s'emplenarà l'imprés de dades generals en el moment de la primera sol·licitud.
  
Article 20. Prima en benefici dels productors que mantinguen vaques nodrisses
  
Els productors de vaques nodrisses, de la manera en què aquestes són definides en l'article 22 del Reial Decret 2.721/1998, hauran de presentar, juntament amb l'imprés de dades generals, la documentació següent:
  
- Formulari específic, quan el peticionari no venga llet o productes lactis procedents de la seua explotació, a la data de presentació de la sol·licitud.
  
- Formulari específic, quan el productor peticionari, encara que venga llet o productes lactis, tinga una quantitat de referència de llet assignada igual o inferior a 120.000 quilos.
  
- Fotocòpia compulsada dels fulls del llibre de registre d'explotació, que continguen les dades identificatives de l'explotació i d'aquells que es corresponguen amb les anotacions de les vaques nodrisses per les quals se sol·licita la prima.
  
- Certificat oficial de control lleter a fi de ser considerat en el càlcul del factor de densitat ramadera, quan el peticionari desitge acreditar un rendiment lacti mitjà de la seua explotació superior a 4.300 quilos de llet.
  
Article 21. Prima en benefici dels productors d'oví i cabrum
  
Els productors d'oví i cabrum que complisquen les definicions de l'article 24 del Reial Decret 2.721/1998 i que sol·liciten la prima, hauran de presentar, juntament amb l'imprés de dades generals, la documentació següent:
  
- Formulari específic, quan el productor peticionari no comercialitze llet d'ovella o productes lactis.
  
- Formulari específic, quan el productor peticionari comercialitze llet d'ovella o productes lactis a base de llet d'ovella.
  
- Formulari específic, quan el productor peticionari siga una agrupació de productors, amb indicació dels drets a aquesta prima aportats per cada un dels membres de l'agrupació.
  
- Fotocòpia del llibre de registre de l'explotació degudament emplenat.
  
Tots els productors d'oví i cabrum hauran d'indicar en l'imprés de dades generals els termes municipals on es troben les superfícies dedicades a la cria de bestiar oví i cabrum.
  
Quan aquestes superfícies estiguen ubicades en termes de diferent catalogació, pel que fa a zones desfavorides i zones no desfavorides, i el productor desitge beneficiar-se de la prima específica establida per als productors en zona desfavorida, sempre que almenys el 50% de la superfície utilitzada per a la producció ovina i cabrum estiga situada en zona desfavorida, haurà de sol·licitar-ho en el formulari G.O1 o G.O2 que li corresponga i, a més:
  
- Si no presenta la sol·licitud d'ajudes superfície per no estar obligat a això, haurà d'indicar la superfície dedicada a la cria d'oví i cabrum en cada terme municipal.
  
- Si presenta la sol·licitud d'ajudes superfície, haurà d'indicar les parcel·les agrícoles dedicades a la cria d'oví i cabrum en els formularis corresponents a aquesta sol·licitud.
  
L'autoritat competent a fí de determinar la condició de productor en zona desfavorida podrà sol·licitar la documentació complementària que considere necessària.
  
Les agrupacions de productors definides en l'apartat 8 de l'annex 1 del Reial Decret 2.721/1998 solament podran presentar una sol·licitud de prima. L'agrupació de productors serà la beneficiària de la prima.
  
Les agrupacions de productors beneficiàries d'aquesta prima hauran d'indicar obligatòriament, en els seus estatuts o reglament intern, una clau de distribució del bestiar entre els productors. Aquesta clau haurà de correspondre's amb la manera en què serien distribuïts els actius de l'agrupació entre els membres productors en cas de dissolució d'aquesta, i no podrà modificar-se en campanyes següents, excepte en el cas de canvis importants en la composició de l'agrupació, que caldà notificar en el moment de presentar la sol·licitud de prima.
  
Quan l'agrupació presente per primera vegada sol·licitud de prima, haurà d'adjuntar una fotocòpia dels estatuts o reglament intern.
  
Els productors l'explotació dels quals s'ubique en termes municipals catalogats com a zona no desfavorida i que estiguen situats en les àrees de Baix Maestrat, Camp de Llíria, Sagunt i riberes del Xúquer, on la transhumància és una pràctica tradicional, podran ser beneficiaris de la prima específica per zona desfavorida, sempre que traslladen a una zona desfavorida, almenys, el 90% dels animals amb dret a prima, durant un període mínim de 90 dies consecutius.
  
En aquests casos, s'indicarà en l'imprés de dades generals la previsió del lloc al qual es traslladen els animals, i el període de 90 dies que s'haja previst, i s'adjuntaran aquells documents que demostren que en les dues campanyes anteriors s'han efectuat les operacions de transhumància durant 90 dies consecutius com a mínim.
  
Els productors que comercialitzen llet o productes lactis d'ovella podran beneficiar-se de la prima corresponent a la categoria pesant sempre que en la seua sol·licitud de prima, formulari específic, declaren la intenció d'engreixar i destinar al sacrifici el 40%, com a mínim, dels corders nascuts de les ovelles per les quals se sol·licita la prima i complisquen amb els compromisos i les obligacions establits en el Reglament (CEE)2.814/90.
  
El nombre d'ovelles a les quals es concedirà la prima corresponent a la categoria pesant serà igual al nombre de corders encebats en les condicions establides, sempre que aquest nombre arribe, almenys, al 40% de les ovelles per les quals sol·licita la prima. Amb aquesta finalitat caldrà presentar els documents indicats en el reglament anterior.
  
CAPÍTOL IV
  
Control i concessió de les ajudes
  
Article 22. Controls de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, per una banda, de la coherència de les dades consignades en la sol·licitud i l'adequació d'aquestes a les que es trobe en poder de l'administració pública, i de l'altra banda, del respecte a la normativa comunitària i estatal vigent.
  
b) Les inspeccions sobre el terreny es realitzaran en les explotacions dels beneficiaris de les ajudes seguint el pla regional de control de la Comunitat Valenciana.
  
En particular, i pel que fa al cotó, el lli tèxtil i el cànem, els controls es complementaran amb els establits en els respectius reglaments sectorials d'aplicació.
  
2. En relació amb els controls sobre el terreny, els conreus s'hauran de mantenir plantats o, en cas contrari, les restes de collita com a mínim fins a les dates següents:
  
- 30 de setembre de 1999, per a gira-sol i dacsa.
  
- 30 de juliol de 1999, per a la resta de conreus.
  
Tot això sense perjudici del que es disposa en el Reglament CEE 819/1993 per a conreus oleaginosos.
  
3. S'aplicaran les penalitzacions establides en l'article 9 del Reglament (CEE) 3.887/92, de la Comissió, de 23 de desembre, modificat pel Reglament (CE) 1.648/95, de 6 de juliol, i pel Reglament 1.678/98, en les condicions que es determinen en aquests.
  
Article 23. Declaracions falses en les sol·licituds d'ajudes i primes
  
1. Sense perjudici de les responsabilitats penals i administratives que correspongueren, d'acord amb el que es preveu en els articles 9 i 10 del Reglament 3.887/92, si es constatara una declaració falsa feta per negligència greu, el productor en qüestió quedarà exclòs del benefici del règim d'ajuda o prima per a l'any 1999.
  
- Si la declaració falsa s'haguera fet deliberadament pel que fa a les superfícies incloses en la sol·licitud, el productor, a més, quedarà exclòs per a l'any següent del benefici de qualsevol règim d'ajuda a què fa referència aquesta ordre, per a una superfície igual a la que figurava en aquella sol·licitud.
  
- Si la declaració falsa feta per negligència greu concerneix aspectes relatius a la sol·licitud d'animals, el productor quedarà exclòs del benefici del mateix règim d'ajuda per a l'any 1999 i, en el cas de falsa declaració feta deliberadament, quedarà exclòs del mateix règim d'ajuda en el 2000. A aquest efecte les diferents primes ramaderes es tindran en compte per separat.
  
Article 24. Períodes de pagaments de les ajudes i primes
  
La tramitació del pagament s'ajustarà al que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrícola comuna.
  
El pagament de les ajudes i primes serà a càrrec de la línia pressupostària 401/000/98 (aplicació a la Comunitat Valenciana de la política agrícola comunitària) del programa 714.50 (Ordenació i Garantia Agrària en el Marc de la PAC) del pressupost de la Generalitat Valenciana per a 1999, finançat per les línies de FEOGA-Garantía següents: B01-10, conreus herbacis; B01-13, farratges dessecats i llegums seques; B01-185, arròs; B01-21, carn de boví, i B01-22, carn d'oví i cabrum.
  
1. Les dates d'abonament dels imports corresponents a les ajudes previstes en aquesta ordre seran:
  
a) Abans del 30 de setembre de 1999, l'avançament de fins a un màxim del 50% de l'import del pagament compensatori específic per als conreus d'oleaginoses als productors del sistema general previst en el Reglament (CE) 1.765/92.
  
b) En el termini comprés entre el 16 d'octubre i el 31 de desembre de 1999, els pagaments compensatoris corresponents a cereals, proteaginoses, lli no tèxtil i arròs, com també la compensació per retirada de terres, el suplement del pagament compensatori per al blat dur i els pagaments compensatoris corresponents a les oleaginoses dels petits productors que opten pel sistema simplificat.
  
c) En els 60 dies següents a la publicació de l'import definitiu, l'ajuda a les lleguminoses gra.
  
d) En els 60 dies següents a la publicació dels imports definitius, els pagaments compensatoris específics per als conreus d'oleaginoses.
  
e) Abans del 31 de març de l'any següent a la collita, el pagament compensatori corresponent a les superfícies de retirada utilitzades per a la producció de conreus amb destinació no alimentària.
  
f) Abans del 31 de març de l'any següent a la collita, i si escau, les liquidacions corresponents dels pagaments compensatoris a l'arròs.
  
g) Abans del 30 de juny de l'any següent al de la sol·licitud, les primes de boví.
  
h) Abans del 15 d'octubre de l'any següent al de la sol·licitud, les primes als productors d'oví i cabrum.
  
2. Els imports unitaris dels pagaments compensatoris, ajudes per superfície i primes ramaderes per a la campanya de comercialització 1999/2000 i per a l'any 1999, respectivament, seran els establits per la normativa comunitària.
  
3. La conversió dels imports dels pagaments compensatoris, ajudes i primes en moneda nacional s'efectuarà aplicant:
  
a) En els pagaments compensatoris i ajudes per superfície, el tipus de conversió agrícola vigent l'1 de juliol de 1999, excepte per a l'arròs, que serà l'1 de setembre de 1999.
  
b) En la prima especial i vaca nodrissa, el tipus de conversió agrícola vigent l'1 de gener de 1999.
  
c) En la prima per oví i cabrum, el tipus de conversió agrícola vigent, pel que fa a:
  
- els avançaments, el 5 de gener de 1999;
  
- el saldo, el 4 de gener de 2000.
  
Article 25. Devolució d'avançaments i cobraments indeguts
  
1. En els casos en què els productors hagen de tornar els avançaments rebuts o qualsevol pagament percebut indegudament, hauran de reembossar aquests imports augmentats amb l'interés calculat en funció del termini transcorregut entre el pagament i el reembossament per part del beneficiari, al tipus establit en la llei de pressupostos generals de l'estat vigent per a l'any en curs, excepte quan el pagament indegut no siga imputable a l'interessat, cas en el qual no s'aplicarà cap interés.
  
Disposicions finals
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per al desplegament i l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 7 de gener de 1999
  
La consellera d'Agricultura, Pesca i Alimentació,